– Og så neste helg, så må vi gjøre noe igjen, ikke sant. Vi må gjøre en del for at vi skal ødelegge utestedet for dem. Vi skal kjøre på … kjøre på … ehhh … stinkbomber, ikke sant.

Forslagene til Mirmotahari var mange. Av lydopptaket fra møtet med torpedoen går det frem at han uke etter uke ville angripe Nini Beach.

Advokaten foreslo at torpedoen kunne utløse brannalarmer, fylle toaletter med tamponger og bruke røyk- og stinkbomber.

– Misfornøyde kunder, ikke sant, sier Mirmotahari på opptaket.

Torpedoen Raein Rueintan lever i dag i Iran. Han har varig innreiseforbud til Norge.

Til VG forteller torpedoen at Mirmotahari gjentatte ganger ba ham slå til mot den nye nattklubben før den åpnet. Han sier også at de to var på befaring utenfor Nini Beach, mens lokalene fortsatt var under oppussing.

Under møtet på advokatkontoret skal Mirmotahari ha tegnet utestedet på en tavle og forklart hvordan han ville at Rueintan skulle gå frem.

Ifølge torpedoen var det penger som var motivet for de planlagte anslagene mot nattklubben.

– Han sa hvis Nini Beach åpnet, så ville omsetningen hans gå ned. Omsetningen ville gå ned på Ocean Club, sier Rueintan til VG.

For i leiekontrakten hadde Mirmotahari, gjennom selskapet Dampskipsbryggen, sørget for at han tjente penger på alt som ble solgt av mat og drikke på Ocean Club.